ལོ་སར་ཚེས་གཅིག་གི་སྐྱ་རེངས་ཀྱི་འབོད་བརྡ་མ་ཐོན་གོང་ནས་མལ་ལས་ལངས་ཤིང་།ཁ་ངོ་གཙང་མར་བཀྲུས་རྗེས་སྒོ་བསང་དང་ཕུགས་བསང་གཏོང་བ།སྦྲ་སྒོའི་སྒོ་དར་གསར་དུ་འཐེན་པ།ཁྱིམ་གྱི་ཐང་ག་ཤོམ་པ་དང་ཕྱེ་མར་འཇོག་པ།མཆོད་མེ་འཇོག་པ།མཆོད་པ་སོགས་བཤམས་རྗེས་ཕྱག་འཚལ་བ་དང་དེ་ནས་སྐྱེས་པ་རྣམས་ཀྱིས་རི་ཁའི་ལ་ཙེ་བསྟོད་པ་འམ་ཡང་ན་དར་ལྕོག་འཐེན་པ།ལོ་རྒྱལ་ལ་ཁ་བསྐུས་ཏེ་རི་བསང་གཏོང་བ་སོགས་བྱེད་པ་རེད།དེ་ནས་ཕྱིར་ཁྱིམ་དུ་སླེབས་པ་ན་ཁྱིམ་གྱི་ལོ་ལོན་རྒན་པ་དག་གིས་ཁ་གཡང་སྨོན་འདུན་ཞུ་བ་དང་བཅས་ཁྱིམ་གྱི་བདག་མོ་རྣམས་ཀྱིས་འོ་ཇ་བསྐོལ་ཅིང་།མཆོད་ཀ་དང་པོ་ནི་སྒོ་ལྷ་སྟག་གཡག་དང་ཕུགས་ལྷ་གེ་ཐུང་།ཐབ་ལྷ་ཡོལ་མོ་སོགས་ལ་འཕེན་པ་དང་།མཆོད་ཀ་གཉིས་པ་ཡུལ་ལྷ་གཞི་བདག་དང་ས་བདག་གནས་བདག་སོགས་ལ་འཕེན་པ།མཆོད་ཀ་གསུམ་པ་ཟས་ལྷ་ནོར་ལྷ་སོགས་ལ་འཕེན་པ་རེད།དེའི་རྗེས་སུ་དཀར་ཡོལ་ཁ་གཙང་དག་གི་ནང་དུ་སིལ་དམར་གསུམ་དང་འབྲི་མར་ཉུང་ཙམ་འཕངས་རྗེས།ཕ་མ་རྒན་རྒོན་སོགས་ལ་དྲངས་པ་དང་།དེ་རྗེས་སུ་ཁྱིམ་མི་ཚང་མས་འཐུང་བ་རེད།